<classify> TANZANIA kupitia Kampuni ya Ndege ya Taifa ATCL imeanza kukamata safari za anga la Afrika Mashariki, ikifanya safari yake ya kwanza Entebbe, Uganda mwishoni mwa wiki na keshokutwa ikigeukia anga la Burundi, katika Jiji la Bujumbura, Burundi.Kwa kuzindua safari zake katika nchi mbili za Jumuiya ya Afrika Mashariki ATCL ndani ya siku tano, ni sehemu ya mikakati ya kurejea kwa kishindo katika anga la kimataifa.Juzi Jumapili, kwa mara ya kwanza baada ya miaka takribani kumi, ATCL ikitumia ndege yake aina ya Bombardier Q400 iligusa ardhi ya Uganda katika Uwanja wa Entebbe na kupokelewa vyema na wenyeji, wakiwemo wafanyabiashara walioguswa na safari hiyo ya moja kwa moja kutoka Dar es Salaam.Kwa mujibu wa Mkurugenzi Mtendaji wa ATCL, Mhandisi Ladislaus Matindi, safari hiyo ni moja ya mikakati ya kampuni ya kuendelea kupanua huduma ndani na nje ya Afrika Mashariki ili kuinua uwekezaji, biashara na utalii.Katika safari yake ya kwanza, Bombardier yenye uwezo wa kubeba abiria 76 iliondoka Dar es Salaam saa 3:30 asubuhi na kufika Entebbe saa 5:55 asubuhi, baada ya kuwa ilipitia Uwanja wa Ndege wa Kimataifa wa Kilimanjaro KIA. Iliondoka Entebbe saa 6:25 mchana na kutua Dar es Salaam saa 8:50 mchana ikiwa imepitia KIA.Inatarajiwa kufanya safari zake kwenda Entebbe mara nne kwa wiki.ATCL tunajivunia kupata fursa ya kutoa huduma katika ukanda wa Afrika Mashariki kwa kufanya safari za moja kwa moja na kupitia maeneo mbalimbali nchini, jambo litakalosaidia kuimarisha uhusiano wa kibiashara baina ya Tanzania, Uganda na Burundi ambako tunaanza rasmi safari alhamisi wiki hii keshokutwa, alisema Matindi.Aliongeza kuwa baada ya uzinduzi wa safari za Uganda, sasa wanageukia Burundi, safari zote zikiwa za moja kwa moja kutoka Dar es Salaam. Na baada ya kuishika Afrika Mashariki, inatarajiwa pia kuanzisha safari za Mumbai India, Johannesburg Afrika Kusini, Bangkok Thailand na Guangzhou China. Tayari ina ndege ya kisasa aina ya Boeing 787 Dreamliner yenye uwezo wa kubeba abiria 262.Mkuu wa Kitengo cha Uhusiano wa ATCL, Josephat Kagirwa amesema, baada ya Uganda na Burundi, watageukia pia Nairobi Kenya, Kigali Rwanda na Juba Sudan Kusini.Tumeweka mikakati yetu ya kibiashara kuhakikisha tunavutia wasafiri kutumia ATCL huku tukiangalia mikakati mingine baada ya kuanza safari kulingana na soko, alisema na kuongeza kuwa, hawahofii ushindani kwa kuwa wamejipanga vyema.Hata hivyo, aliongeza kuwa, kuanza kwa safari hizo kutaongeza ushindani wa kibiashara dhidi ya Kenya Airways, Shirika la Ndege la Kenya KQ na RwandaAir, Shirika la Ndege la Rwanda ambayo kwa muda mrefu yamekuwa yakitawala katika ukanda wa EAC ingawa yamekuwa yakinungunukiwa kwa kutokuwa na safari za moja kwa moja.Mbali ya kuleta ushindani wa kibiashara, ATCL pia inatajwa huenda ikachangia kuboreshwa kwa huduma katika sekta ya anga na pia huenda kukawa na punguzo la bei kama njia moja wapo ya kuvutia abiria.Alibainisha kuwa gharama nafuu ya safari hizo ni mkakati wa kampuni hiyo kutenga anga hilo kwa safari ya kwenda na kurudi Entebbe zitakazofanyika mara nne kwa wiki, zitagharimu dola za Kimarekani 363 tu Sh 798,000 za Tanzania, wakati kwenda na kurudi Bujumbura safari zitagharimu Dola za Kimarekani 358 Sh 787,600 za Tanzania. Itakwenda Bujumbura mara tatu kwa wiki.Kiasi hicho kitakachotozwa na ATCL ni pungufu, kwani safari za kati ya Bujumbura-Dar es Salaam kupitia Nairobi, Kigali au Addis Ababa, Ethiopia kwa mashirika mengine hugharimu dola za Marekani 390 Sh 858,000 za Tanzania, huku abiria wakilazimika kusubiri kwa saa kati ya tatu na sita ili kuunganisha ndege.Kutokana na kuanzisha safari za moja kwa moja za Uganda na Burundi, inaelezwa ATCL huenda ikashusha umaarufu wa KQ ambayo imekuwa ikifanya biashara kubwa ya safari za kati ya Dar es Salaam-Nairobi na Entebbe.Hivi karibuni, Ofisa Mtendaji Mkuu wa Chama cha Mawakala wa Usafiri Kenya, Nicanor Sabula alisema ujio wa Air Tanzania si wa kubeza, kwani utaongeza ushindani, lakini kwa upande mwingine unaweza kusaidia kupunguza gharama za usafiri ukiwa ni mkakati wa kila shirika kutaja kuvutia abiria.RwandAir, Uganda Airways Wakati Tanzania ikitanua mbawa zake katika usafiri wa anga kupitia ATCL, mashirika mengine, likiwemo la Rwanda RwandAir inajiimarisha kwa kuagiza ndege mbili mpya aina ya Airbus A330 Neos ambazo zinatarajiwa kuingia Rwanda mwakani tayari kwa safari za Marekani na katika mataifa ya bara la Asia hususani China.Kwa sasa RwandAir lina ndege mbili za Kampuni ya Airbus aina ya A330-a-300 na A330-a-200 ambazo zina ratiba za kwenda Ulaya na Mumbai katika bara la Asia.Ujio wa hizo ndege zingine kubwa mbili utaifanya RwandAir kuongeza safari kutoka Kigali hadi New York, Marekani na na kutoka Kigali hadi Guangzhou, China.Aidha, Uganda ambayo kwa miaka mingi shirika lake la ndege halina ndege angani, imeanza mipango ya kuagiza ndege za Airbus A 330-800 na tayari nchi hiyo imeshasaini na kampuni hiyo kupatiwa ndege mbili ambazo zinatarajiwa kwenda katika mataifa ya Ulaya na Asia.Mkurugenzi Mkuu wa Uganda Airlines, Ephraim Bagenda alisema wamechagua aina hiyo kwa sababu ndiyo iliyozoeleka ukilinganisha na A330-900. Ina tofauti kidogo, lakini ina injini sawa na A330-900 ambayo majirani zetu wataileta mwakani, alisema Bagenda.  <topic>: kitaifa 